חוה אורטמן ויפתח אופיר בהצגה "רוחות", "תמונע", 2009
**יפתח אופיר** (נולד ב-10 בדצמבר 1980) הוא שחקן ישראלי.

ביוגרפיה
--------

נולד וגדל ברעננה, ובה למד בחטיבת הביניים "אלון" ובתיכון "מטרו ווסט". בצה"ל שירת בחטיבת הצנחנים, עבר מסלול הכשרה כלוחם וקורס מ"כים חי"ר. לאחר שסיים את שירותו הצבאי החל ללמוד משחק בסטודיו למשחק של יורם לוינשטיין. ב-2007 סיים את לימודיו לצד ארז דריגס, יעל טל, יובל ינאי ועדי בילסקי. במהלך לימודיו זכה במלגות שונות, ביניהן מלגת קרן שרת. ב-2010 למד משחק מול מצלמה אצל רותי דייכס.

זכה ב-6 תחרויות מונולוגים, ביניהן מקום ראשון על גילום התפקיד מחמודה (מתוך המחזה "סטריפטיז אחרון" שכתב הלל מיטלפונקט) בתחרות המלגות על שם עדי קמרי בסטודיו למשחק של יורם לוינשטיין.

שחקן מבצע בסדנאות של יוסי יזרעאלי.

### תיאטרון

#### בתיאטרון הקאמרי

עוד לפני סיום לימודיו, ב-2007 גילם את גילדנשטרן בהצגה "המלט" מאת שייקספיר שביים עמרי ניצן בתיאטרון הקאמרי.

ב-2007 גילם את אסף סחרוב בהצגה "משחקים בחצר האחורית" שכתבה עדנה מזי"א וביים נועם שמואל ואת בוקי בהצגה "הכתובה" מאת אפרים קישון שביים משה נאור. ב-2008 גילם את קים בהצגה "החגיגה" שביים חנן שניר, והחל לגלם את פרצ'יק במחזמר "כנר על הגג" שביים משה קפטן. ב-2010 גילם מספר דמויות (סמל/צייר/סימון חאחאווה/גיאורגי אבאשווילי/בנדיטוס הקדוש ועוד) בהצגה "מעגל הגיר הקווקזי" מאת ברטולט ברכט שביים אודי בן-משה.

ב-2011 גילם את אמציה בהצגה "אורזי מזוודות" מאת חנוך לוין שביים אודי בן-משה, וגילם את אנטיפולוס מאפזוס בהצגה "קומדיה של טעויות" מאת שייקספיר שביים משה קפטן. ב-2012 גילם לצד אוהד קנולר וזוהר שטראוס את כריס בהצגה "כולם היו בני" שביים משה נאור וגילם את הוראס בהצגה "בית ספר לנשים" מאת מולייר שביים אודי בן-משה. ב-2013 גילם את ניקולס בהצגה "פאנק רוק" שביים משה קפטן, ואת אייליף בהצגה "אמא קוראז' וילדיה" מאת ברטולט ברכט שביים אודי בן-משה.

#### בתיאטרון תמונע

ב-2008 גילם את מקבת בהצגה "מקבת'" מאת שייקספיר שביימה לילך דקל-אבנרי בתיאטרון תמונע. ב-2009 גילם את אוסוולד בהצגה "רוחות רפאים" מאת הנריק איבסן שביימה יעל קרמסקי. על משחקו בהצגה זו היה מועמד לפרס קיפוד הזהב (פרס תיאטרון הפרינג') לשחקן השנה. באותה שנה גילם את האיש בהצגה "מישהו בדרך הנה" שביימה לילך דקל אבנרי. ב-2010 גילם את אדם גייסט במחזה "אדם גייסט" שביימה לילך דקל אבנרי. ב-2012 גילם את עמירם גולדין/רמי גלעד בהצגה "המורה לתנ"ך" שביים יוסי יזרעאלי. ב-2014 שיחק בהצגת היחיד "התינוק של בן שטרית" מאת אלישבע גרינבאום שביימה מור לידור.

ב-2010 גילם את קלאוס מאן בהצגה "מפגש באינסוף" שביים דורון תבורי באנסמבל הרצליה.

בפסטיבל ישראל 2011 גילם את אדיפוס במופע "אדיפוס 2011: תיאטרון-אופרה", עיבוד חדש ומקורי לטרגדיה המפורסמת. המופע נוצר על ידי הבמאי יגיל אלירז והמלחין עידו אהרוני בשיתוף פעולה עם האקדמיה למוסיקה ולמחול בירושלים, האקדמיה לאמנות ולעיצוב בצלאל, התזמורת הקאמרית הישראלית בניצוחו של גיא פדר וקבוצת התיאטרון הירושלמי. תהליך העבודה על המופע נמשך קרוב לשנתיים והוא כלל עיבוד של הטקסט המקורי לליברטו.

ב-2012 עיבד, ביים, שיחק והפיק יחד עם ארז דריגס את המחזה "תיאטרון רפרטוארי" מאת אלדד כהן, באנסמבל "הפיל והעכבר". השניים העלו הצגה זו גם בפסטיבל הפרינג' באדינבורו שבסקוטלנד בשנים 2011 ו-2012, והעלו הופעה כפולה ב- Camden People's Theatre בלונדון.

#### מחול

ב-2012 השתתף בפסטיבל "מחול שלם" בקטע סולו בשם MENG AMOK בבימוי משותף עם סאשה אנגל.

#### תרגום

תרגם לאנגלית את המחזות "תיאטרון רפרטוארי" מאת אלדד כהן ואת "המורה לתנך" מאת יוסי יזרעאלי.

### קולנוע וטלוויזיה

ב-2007 גילם תפקיד אורח בסדרת הטלוויזיה "על קצות האצבעות" שביים גל זייד. בין השנים 2007–2008 שיחק בסדרת הטלוויזיה הקומית "כפיות" ששודרה בערוץ 2 וגילם תפקיד אורח בסדרת הטלוויזיה "המקום" ששודרה בערוץ 10. ב-2008 גילם את שקד בסדרת הטלוויזיה "ראש גדול" ואת רועי בעונה השנייה של סדרת הטלוויזיה "מסכים" ששודרו בערוץ "yes stars ישראלי". באותה שנה גילם את פולי, עוזרו של אפרים (ששי קשת), בסדרת הטלוויזיה "לה לה לנד" ששודרה בערוץ הילדים. ב-2009 גילם בחור ישיבה בסרטו של חיים טבקמן "עיניים פקוחות". ב-2012 גילם את יזהר בסרט "דבר על מקום המצאם" שכתבה נאוה סמל וביים יהלי ברגמן. ב-2016 גילם את מייק, בעלה של אפרת ב"סברי מרנן".

ב-2016 הוקרן לראשונה סרט אימה ישראלי בהשתתפותו, בשם "ילדי הסתיו".

ב-2022 החל לשחק בסדרה שנות ה-90 את ויליאם אח של בקי.

### דיבוב

ב-2008 דיבב תייר עם מצלמת וידאו בסרט "מדגסקר". ב-2009 דיבב את קפטן צ'ארלס "צ'אק" בייקר בסרט "פלאנט 51". ב-2011 דיבב את טום בסרט "הרפתקאות טינטין: תעלומת החד-קרן"; את בוינגו בסרט "כיפה אדומה סוגרת חשבון"; את וויל בסרט "תזיזו ת'רגליים 2" ואת ווילבור ווילסון בסרט "ספיי קידס 4: כל הזמן שבעולם". ב-2012 דיבב את וולף בסרט "מראה מראה: הסיפור האמיתי", ואת אופל הבוגימן בסרט "שומרי האגדות". ב-2013 השתתף בדיבוב הסרט "הבריחה מכדור הארץ", את אוסקר דיגס בסרט "ארץ אוז" ודיבב קולות רקע בסרט "מטוסים". בשנים 2014 ו-2018 דיבב את טדאשי בסרט "6 גיבורים" ובסדרת ההמשך שלו, "6 גיבורים: הסדרה". ב-2016 דיבב את דמותו של רד הציפור בסרט "אנגרי בירדס - הסרט". הוא שב לדובב את הדמות בסרט ההמשך "אנגרי בירדס - הסרט 2" בשנת 2019. באותה שנה דיבב גם את דמותו של אמט בריקובסקי בסרט "סרט לגו 2: החלק השני"

עבירות מין
----------

בדצמבר 2014, אופיר נתפס על ידי לוכד הפדופילים אבי דוביצקי ברשת, באמצעות התחזות לנער בן 14. הקלטה של השיחה ביניהם פורסמה בין היתר בחדשות ערוץ עשר ללא פרטיו המזהים של אופיר, ובה השחקן שואל את ה"נער" שאלות מיניות ומביע את כוונתו להפגש עמו על מנת לבצע בו מעשים אסורים. דוביצקי קבע פגישה עם אופיר, בה הוא נעצר על ידי המשטרה ונחקר בחשד לניסיון מעשה מגונה בקטין והטרדה מינית של קטין.

בעקבות הפרשה, נערך לאופיר שימוע בתאטרון הקאמרי, שלאחריו הושעה. תחילה הפרשה פורסמה בתקשורת ללא פרטיו המזהים של אופיר, אך לאחר מכן פרטיו פורסמו בתקשורת.

חיים אישיים
-----------

בפברואר 2023, נישא אופיר לשחקן לירן צ׳רנוב.[דרוש מקור]

קישורים חיצוניים
----------------

ויקישיתוף מדיה וקבצים בנושא **יפתח אופיר** בוויקישיתוף

* יפתח אופיר, במיזם "אישים" לתיעוד היצירה הישראלית
* יפתח אופיר, במסד הנתונים הקולנועיים IMDb (באנגלית)
* יפתח אופיר, באתר "אידיבי", מאגר הידע העברי לקולנוע ישראלי ועולמי
* יפתח אופיר, בארכיון הבימה
* מרב יודילוביץ', יפתח את לבבו, באתר ynet, 23 ביוני 2009
* ענת מוניץ, לאן מתנקזים הרגשות, באתר "הבמה", 19 באפריל 2010
* קרן שלהבת, תפקיד חייו, באתר "local", 2 באוגוסט 2012
* מיכאל הנדלזלץ, תיאטרון רפרטוארי; זה שם ההצגה, באתר הארץ, 24 באוקטובר 2012
* צבי גורן, "תיאטרון רפרטוארי" - יש שיטה באיגיון, באתר "הבמה", 12 בנובמבר 2012

הערות שוליים
------------

1. ↑  טל פרי, ‏יש טקסט אחר, באתר גלובס, 2 במאי 2010
2. ↑  סניור, אלי (2014-01-12). "שחקן בקאמרי נעצר בחשד לפדופיליה ברשת". *Ynet*. נבדק ב-2024-02-17.
3. ↑  פרשת איבגי: התיאטראות תמיד הסתירו הטרדות, באתר www.makorrishon.co.il